Podunavska oblast
Podunavska oblast je bila administrativna jedinica u sastavu Kraljevine Srba, Hrvata i Slovenaca. Postojala je od 1922. do 1929. godine. Njen administrativni centar je bilo Smederevo.

Istorija 
Kraljevina Srba, Hrvata i Slovenaca je bila prvobitno podeljena na pokrajine, koje su se dalje delile na okruge i županije. 1922. su, umesto prethodnih administrativnih jedinica, formirane 33 oblasti u sastavu Kraljevine SHS. Pre formiranja Podunavske oblasti, njena teritorija se nalazila u sastavu Smederevskog okruga, Beogradskog okruga i Torontalsko-tamiške županije. Administrativni centar Podunavske oblasti je bilo Smederevo. 1929. godine, formirane su banovine, koje su zamenile dotadašnju podelu zemlje na oblasti, a područje Podunavske oblasti je pripalo Dunavskoj banovini.

Geografija 
U sastav Podunavske oblasti ušli su severni delovi Šumadije i jugoistočni delovi (jugoslovenskog) Banata. Podunavska oblast se graničila sa Beogradskom oblašću na zapadu, Valjevskom oblašću na jugozapadu, Šumadijskom oblašću na jugu, Moravskom i Požarevačkom oblašću na jugoistoku i Rumunijom na severoistoku. U njenom južnom delu se nalazio grad Smederevo.

Demografija 
Prema popisu iz 1921. godine, govornici srpskohrvatskog bili su dominantni u svim srezovima Podunavske oblasti južno od reke Dunav, kao i u srezovima Kovin, Bela Crkva i Alibunar, severno od Dunava. Govornici rumunskog su preovlađivali u srezu Vršac, a govornici nemačkog u srezovima Itebej i Zičifalva, kao i u gradovima Vršac i Bela Crkva.

Prema popisu iz 1921, u većini srezova i gradova oblasti preovlađivalo je pravoslavlje, dok je u srezovima Itebej i Zičifalva preovlađivao katolicizam.

Administrativna podela
Oblast je uključivala sledeće srezove južno od reke Dunav:
Veliko Orašje
Grocka
Lazarevac
Palanka
Smederevo
Sopot

Severno od Dunava uključivala je sledeće srezove:
Alibunar
Bela Crkva
Vršac
Zičifalva
Itebej
Kovin

Pored ovih srezova, sledeći gradovi u oblasti su imali poseban administrativni status: 
Bela Crkva
Vršac

Reference

Literatura
Istorijski atlas, Geokarta, Beograd, 1999.
Istorijski atlas, Intersistem kartografija, Beograd, 2010.

Vidi još
Podunavlje
Kraljevina Srba, Hrvata i Slovenaca

Spoljašnje veze
Mapa oblasti
Mapa oblasti 
Mapa oblasti 

Kraljevina Jugoslavija
Smederevo
Istorija Srbije
Istorija Vojvodine
Istorija Banata